DA Den Europæiske Unions Tidende C 100/28

Sag anlagt den 11. februar 2010 — Europa-Kommissionen mod Den Hellenske Republik

(Sag C-80/10)

2010/C 100/43

Processprog: græsk

Parter

Sagsøger: Europa-Kommissionen (ved F. Jimeno Fernández og A. Markouli)

Sagsøgt: Den Hellenske Republik

Sagsøgerens påstande

— Det fastslås, at Den Hellenske Republiks ministerielle bekendtgørelse nr. 552 af 25. august 2004, som ændret den 8. september 2008, og navnlig bekendtgørelsens artikel 4, stk. 2, 4, 5 og 7, artikel 5, stk. 4, 5, 6 og 7, og artikel 6, stk. 2, tilsidesætter bestemmelserne i artikel 3, stk. 1 og 6, artikel 15, stk. 1, artikel 16, stk. 1 og 2 og artikel 18 i forordning (EF) nr. 882/2004.

— Den Hellenske Republik tilpligtes at betale sagens omkostninger.

Søgsmålsgrunde og væsentligste argumenter

Kommissionen finder, at den pågældende ministerielle bekendtgørelse om offentlig kontrol af kornimport fra tredjelande ikke er i overensstemmelse med visse af bestemmelserne i forordning (EF) nr. 882/2004.

Den græske ministerielle bekendtgørelse fastsætter især generelle regler vedrørende hyppigheden af en fysisk kontrol med foderstofpartier og fødevarer af ikke-animalsk oprindelse fra tredjelande, der ikke giver den fysiske kontrol, der udføres af de kompetente myndigheder, en grad af fleksibilitet eller en nødvendig differentiering, som kræves til ordningens gennemførelse i henhold til artikel 16, stk. 1 og 2, i forordning (EF) nr. 882/2004.

Desuden fastlægger den generelle bestemmelser vedrørende opbevaring underlagt offentlig kontrol af disse varepartier, idet disse bestemmelser fastslår, at anbringelsen af varepartier er underlagt offentlig kontrol selv i tilfælde af rutinekontrol. Denne udifferentierede anbringelse af varepartier, der er underlagt en offentlig kontrol, selv når der ikke er mistanke om manglende overensstemmelse eller tvivl herom, er i strid med forordning (EF) nr. 882/2004. Desuden er det ifølge den ministerielle bekendtgørelse tilladt at frigive samtlige varepartier ved udløbet af en frist på syv arbejdsdage, selvom der foreligger mistanke om manglende overensstemmelse eller tvivl herom, hvilket også er i modstrid med artikel 18 i den nævnte forordning.

Den ministerielle bekendtgørelse fastsætter også særlige regler for så vidt angår kontrol med varepartier fra tredjelande med henblik på at registrere forekomst af genetisk modificerede organismer, for hvilke der ikke foreligger tilladelse. Denne kontrol skal foretages med en hyppighed på 50 % for så vidt angår varepartier med hvede og med en hyppighed på 100 % for så vidt angår varepartier med majs. Det er Kommissionens opfattelse, at disse procenter er meget høje og ikke er forenelige med det system, som er fastslået i forordning (EF) nr. 882/2004, navnlig i artikel 16, stk. 1 og 2, idet disse procenter er resultatet af en fejlagtig risikovurdering og af en manglende differentiering.

Bekendtgørelsen fastslår, at kontrol med varepartier med majs fra Bulgarien og fra Rumænien med henblik på verifikation af forekomsten af genetisk modificerede organismer, for hvilke der ikke foreligger tilladelse, skal foretages med en hyppighed på 100 %. Det er Kommissionens opfattelse, at kontrol med en sådan hyppighed er i strid med bestemmelserne i forordning (EF) nr. 882/2004, hvori fastslås, at kontrol med varepartier fra andre medlemsstater skal være baseret på risici og være ikke-diskriminerende og forholdsmæssige.

Den Hellenske Republik har ikke afgivet forklaringer eller forelagt tilstrækkelige oplysninger, som begrunder vedtagelsen af de nævnte bestemmelser i den ministerielle bekendtgørelse om offentlig kontrol af kornimport fra tredjelande og fra andre medlemsstater i den Europæiske Union.